送渾將軍出塞
作者：高適
朝代：唐

paragraphs: 將軍族貴兵且強，漢家已是渾邪王。
子孫相承在朝野，至今部曲燕支下。
控弦盡用陰山兒，登陣常騎大宛馬。
銀鞍玉勒繡蝥弧，每逐嫖姚破骨都。
李廣從來先將士，衛青未肯學孫吳。
傳有沙場千萬騎，昨日邊庭羽書至。
城頭畫角三四聲，匣裏寶刀晝夜鳴。
意氣能甘萬里去，辛勤判作一年行。
黃雲白草無前後，朝建旌旄夕刁斗。
塞下應多俠少年，關西不見春楊柳。
從軍借問所從誰，擊劒酣歌當此時。
遠別無輕繞朝策，平戎早寄仲宣詩。